અમેરિકાએ જાપાનના હિરોશીમા અને નાગાસાકી પર અણુબાઁબ ફેંક્યા અને જાપાને શરણાગતિ સ્વીકારી એ સાથે જ બીજા વિશ્ર્વયુદ્ધનો અંત આવ્યો. એ દરમિયાન યુનાઇટેડ નેશન્સે પ્લાન ઘડી કાઢ્યો કે કોરિયાના ‘થર્ટી એઇટ્થ (38) પેરેલલ’ તરીકે ઓળખાતી અને આ અક્ષાંશવૃત્ત પર આવેલી કાલ્પનિક રેખા, જે કોરિયાના બે ભાગ કરે છે, ત્યાંથી કોરિયાને બે ભાગમાં વહેંચી દેવામાં આવે. આ બંને ભાગમાં અમેરિકા અને સોવિયેત રશિયા બંને મળીને ‘ટ્રસ્ટીશિપ એડ્મિનિસ્ટ્રેશન’ તરીકે કોરિયાનો વહીવટ ચલાવે. એ રીતે ઉત્તર કોરિયાનો વહીવટ સોવિયેત રશિયાના હાથમાં આવ્યો અને દક્ષિણ કોરિયાનો વહીવટ અમેરિકાએ સંભાળ્યો. પરંતુ કોરિયાના નસીબમાં ભારત-પાકિસ્તાનની જેમ ભાગલા જ લખ્યા હશે. એટલે થયું એવું કે અમેરિકા અને રશિયા વચ્ચે દાયકાઓ સુધી ચાલનારી કોલ્ડ વારનાં 1947માં મંડાણ થયાં, જેના ગંદા રાજકીય દાવપેચનો ભોગ બન્યું કોરિયા. સ્વાભાવિક રીતે જ સોવિયેત રશિયાએ ઉત્તર કોરિયામાં સામ્યવાદી વિચારસરણીને જન્મ આપ્યો, જેના કેટલાક પડઘા દક્ષિણ કોરિયામાં પણ દેખાયા. ઉત્તર કોરિયામાં ભૂતપૂર્વ જાપાન વિરોધી ગેરિલા અને સામ્યવાદી એક્ટિવિસ્ટ કિમ ર-સુંગે સોવિયેત રશિયાની મદદથી સત્તા મેળવી. જ્યારે બીજી બાજુ દેશવટો ભોગવી રહેલા રાજકીય નેતા સિંગમાન ર્હીને દક્ષિણ કોરિયામાં પ્રેસિડેન્ટ બનાવવામાં આવ્યા. 1949 સુધીમાં રશિયા અને અમેરિકા બંને દેશ પોતપોતાનું લશ્કર કોરિયામાંથી ક્રમશ: પાછું ખેંચવા માંડ્યા. પરંતુ એ જ ગાળામાં અમેરિકાની સૈન્ય વાપસીમાં અચાનક ભેદી ઘટાડો આવ્યો. આ તરફ ઉત્તર કોરિયાએ સામ્યવાદી ઝંડો ફરકાવીને સશસ્ત્ર હુમલાથી દક્ષિણ કોરિયા કબજે કરવાનો વિકલ્પ વિચાર્યો, પરંતુ એને સોવિયેત રશિયાના તત્કાલીન વડા જોસેફ સ્તાલિનની મંજૂરી મળી નહીં. એ સમયે જ ચીનમાં માઓ ઝેદોંગનો જ્વલંત વિજય થયો અને એ પણ કોરિયા પર કબજો જમાવવાની મુરાદ સેવતા હોવાથી, એમણે એવો સંકેત આપ્યો કે જો સોવિયેત રશિયાની મદદથી ઉત્તર કોરિયા દક્ષિણ કોરિયા પર હુમલો કરી દે, તો એમાં ચીન પોતાનું સૈન્ય મોકલીને મદદ કરી શકે છે.